

**ข่าวประชาสัมพันธ์**

กรุงไทย ตอกย้ำความสำเร็จโอนเงินกลุ่มประเทศตะวันออกกลาง พร้อมเปิดให้บริการเพิ่มอีก 2 สกุลเงิน "สหรัฐอาหรับเอมิเรตส์ดีแรห์ม" และ "กาตาร์ริยัล"

ธนาคารกรุงไทย เปิดให้บริการโอนเงินต่างประเทศสกุลท้องถิ่นในกลุ่มประเทศตะวันออกกลาง เพิ่มอีก 2 สกุลเงิน คือ "สหรัฐอาหรับเอมิเรตส์ดีแรห์ม" และ "กาตาร์ริยัล" ส่งเสริมการค้าระหว่างประเทศในกลุ่มตะวันออกกลางที่มีแนวโน้มเติบโตอย่างต่อเนื่อง ตอกย้ำความสำเร็จหลังนำร่องให้บริการโอนเงินระหว่างประเทศสกุลเงินซาอุดิอาราเบียริยัล

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ในฐานะธนาคารพาณิชย์ชั้นนำของประเทศ ธนาคารกรุงไทยมุ่งมั่นพัฒนาผลิตภัณฑ์และบริการทางการเงิน โดยสนับสนุนการค้าและการลงทุนระหว่างประเทศ เพื่อยกระดับการทำธุรกรรมระหว่างประเทศ ซึ่งจากกระแสตอบรับที่ดีของลูกค้าที่ใช้บริการโอนเงินระหว่างประเทศด้วยสกุลเงินซาอุดิอาราเบียริยัลในปีที่ผ่านมา ธนาคารได้ตระหนักถึงความสำคัญของการทำธุรกรรมการค้าระหว่างกลุ่มประเทศตะวันออกกลางโดยเปิดให้บริการโอนเงินต่างประเทศเป็นสกุลเงินท้องถิ่นเพิ่มอีก 2 สกุลเงิน ประกอบด้วย

**1**.**สหรัฐอาหรับเอมิเรตส์ดีแรห์ม (United Arab Emirates Dirham : AED)** เพื่อสนับสนุนความ  
ตกลงการค้าเสรีระหว่างไทยกับสหรัฐอาหรับเอมิเรตส์ที่เริ่มในปีที่ผ่านมา สำหรับสินค้าไทยในการขยายโอกาสทางการค้าไปตลาด UAE ซึ่งเป็นประเทศคู่ค้าอันดับ 6 ของไทย ด้วยมูลค่าการค้าปีล่าสุดที่มากถึง 6.8 แสนล้านบาท อีกทั้งยังมีกำลังซื้อสูงและจำเป็นต้องพึ่งพาการนำเข้าสินค้าจากต่างประเทศ นอกจากนี้ สหรัฐอาหรับเอมิเรตส์ยังมีนโยบายการลงทุนที่เปิดกว้าง เป็นเป้าหมายในการลงทุนของนักลงทุนต่างชาติ

**2.กาตาร์ริยัล (Qatari Riyal : QAR)** เพื่อรองรับการทำธุรกรรมการค้ากับประเทศกาตาร์ ที่ปีล่าสุดมีมูลค่าสูงกว่า 1.3 แสนล้านบาท โดยเฉพาะก๊าซธรรมชาติ และยานยนต์ รวมถึงนักท่องเที่ยวกาตาร์ที่นิยมเดินทางมารักษาพยาบาลในประเทศไทย นอกจากนี้ ยังสนับสนุนแรงงานไทยที่เดินทางไปทำงานในประเทศกาตาร์ และต้องการส่งรายได้กลับมายังประเทศไทย ที่มีแนวโน้มเติบโตขึ้นอย่างต่อเนื่อง

ทั้งนี้ บริการโอนเงินระหว่างประเทศด้วย 3 สกุลเงินท้องถิ่นดังกล่าว ช่วยลดความเสี่ยงค่าเงิน เพิ่มความสะดวก ปลอดภัย ถึงผู้รับปลายทางรวดเร็ว ด้วยอัตราค่าธรรมเนียมที่เหมาะสม รองรับทั้งลูกค้ากลุ่มนิติบุคคลและบุคคลธรรมดา ผู้ที่สนใจ ศึกษาข้อมูลเพิ่มเติมได้ที่ <https://krungthai.com/link/middle-east-transfer-pr> หรือ Krungthai Contact Center โทร.​ 02-111-1111

ทีม **Marketing Strategy**

**14**พฤษภาคม **2567**